Мы зноў вярнуліся ў атрад. Тут прабылі да кастрычніцкіх святаў 1943 года. Становішча было вельмі неспакойным. Чырвоная армія адганяла фашыстаў на захад, а фашысты адціскалі наш атрад. Дзесьці пасля свята атрад быў падняты па трывозе, усе партызаны пайшлі насустрач фашыстам. А абоз з лазарэтам і гаспадарчым узводам рушыў у бок Бабунічаў. Але толькі абоз перайшоў чыгуначную лінію Бабруйск-Старушкі, як яго моцна абстралялі. Абозу ўдалося прайсці да Белага Пераезду, а партызаны атрада прынялі бой з немцамі. Але былі змушаны адступіць. Сілы былі няроўныя.